**OBRAZLOŽENJE FINANCIJSKOG PLANA HŽ PUTNIČKOG PRIJEVOZA ZA 2025. GODINU I PROJEKCIJA ZA 2026. I 2027. GODINU**

**UVOD**

HŽ Putnički prijevoz d.o.o. je trgovačko društvo u 100 %-tnom vlasništvu Republike Hrvatske koje obavlja usluge željezničkoga putničkog prijevoza kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽ Putničkog prijevoza su Uredba (EZ) br. 1370/2007 Europskog parlamenta i Vijeća od 23. listopada 2007. o uslugama javnog željezničkog i cestovnog prijevoza putnika,  Uredba (EU) 2016/2338 Europskog Parlamenta i Vijeća od 14. prosinca 2016. o izmjeni Uredbe (EZ) br. 1370/2007 u pogledu otvaranja tržišta za usluge domaćeg željezničkog prijevoza putnika, Uredba (EZ) br. 2021/782 Europskog parlamenta i Vijeća od 29. travnja 2021. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽ Putničkog prijevoza je pružanje usluge javnoga prijevoza putnika u unutarnjem i međunarodnom željezničkom prijevozu. Pod time se podrazumijeva:

-      povezivanje gradskih središta i lokalnih sredina u Republici Hrvatskoj s gradovima u Europi te masovan prijevoz putnika unutar većih gradova i prigradskih područja

-      povezivanje županijskih/regionalnih središta međusobno i s lokalnim sredinama (manji gradovi i općine) na cijelom području HŽ-ove mreže, formirajući na taj način usluge prilagođene putnicima koji svakodnevno koriste prijevoz vlakom

-     masovni prijevoz putnika u prigradskim i gradskim područjima većih gradova u Republici Hrvatskoj i lokalnim sredinama gdje postoji mogućnost i potreba za takvim prijevozom, uz prijevozne cijene prihvatljive svim socijalnim strukturama potencijalnih korisnika  prijevoza te maksimalnu povezanost s lokalnim gradskim prijevoznicima iz drugih prometnih grana

-      sezonsko povezivanje županijskih/regionalnih središta u unutrašnjosti s obalnim turističkim gradovima.

Misija HŽ Putničkog prijevoza d.o.o. je prijevoz putnika pružanjem kvalitetne i pouzdane te ekonomski i ekološki prihvatljive usluge u gradsko-prigradskom, lokalno-regionalnom te međunarodnom i unutarnjem daljinskom željezničkom prijevozu.

Vizija HŽ Putničkog prijevoza d.o.o. je postati vodeće prijevozničko poduzeće u Republici Hrvatskoj usmjereno na masovan i kvalitetan prijevoz putnika u skladu s tržišnim načelima na zadovoljstvo korisnika prijevozne usluge i radnika.

Ministarstvo mora, prometa i infrastrukture Republike Hrvatske povjerilo je HŽ Putničkom prijevozu d.o.o. pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj, dalje u tekstu: PSO ugovor), osiguravajući transparentnost uz poštivanje društvenih, okolišnih i regionalnih razvojnih čimbenika.

Prijedlog financijskog plana HŽ Putničkog prijevoza za 2025. godinu te projekcije plana za 2026. i 2027. godinu izrađene su sukladno planiranom opsegu prijevozne usluge.

Željeznički putnički prijevoz organizira se na 2.617 kilometara pruga, dnevno se pokreće oko 760 vlakova, a zbog izvođenja radova na pružnoj mreži i stanja infrastrukture vrlo su niske komercijalne brzine prometovanja vlakova. Kako bi se ublažio navedeni negativni utjecaj i u 2025. planira se provođenje projekata povoljnijeg željezničkog prijevoza  učenika osnovnih i srednjih škola, redovnih studenata, umirovljenika i osoba starijih od 65 godina te stanovnika pogođenih potresom na području Sisačko-moslavačke županije. Projekti se provode sa svrhom poticanja i stvaranja navike korištenja javnoga željezničkog prijevoza, koji djelomično predstavljaju i kompenzacije za vrijeme radova na željezničkoj infrastrukturi.

Remonti pruga nastavljaju se na većem dijelu mreže HŽ-a te se planiraju radovi na sljedećim dionicama: DG Savski Marof – Zagreb GK, Zagreb GK - Dugo Selo – Križevci – Koprivnica – Botovo, Zagreb GK – Dugo Selo – Novska – Tovarnik DG, Rijeka – Šapjane DG, Karlovac – Kamanje DG, Zagreb GK – Rijeka na relacijama Hrvatski Leskovac –Karlovac, Generalski Stol – Gornje Dubrave, Zaprešić – Zabok – Varaždin – Kotoriba – Čakovec – DG, Zagreb GK – Velika Gorica – Sisak – Novska na relacijama Sisak – Sisak Caprag - Volinja i Sunja –Novska, Banova Jaruga – Pčelić, Zagreb GK – Oštarije – Knin – Split, Koprivnica-Osijek-Dalj.

Nadalje, radi osiguranja bolje prometne povezanosti u novom voznom redu 2024./2025. uveden je 21 novi vlak na relacijama Zagreb GK – Velika Gorica – Zagreb GK,Zagreb – Rijeka – Zagreb,  Zabok – Krapina – Đurmanec – Hromec i obrnuto, Zagreb GK – Bjelovar – Zagreb GK te   Beli Manastir – Magyarboli – Beli Manastir. Također, frekvencija vlakova kontinuirano će se povećavati u skladu s daljnjom isporukom novih vlakova i završetkom obnove pruga.

**PRIHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| PRIHODI POSLOVANJA | 190.494.128 | 162.874.390 | 187.330.999 | 195.390.920 | 199.793.000 | 115,0 |
| PRIHODI OD PRODAJE NEFINANCIJSKE IMOVINE | 26.312 | 70.000 | 50.000 | 50.000 | 50.000 | 71,4 |
| **UKUPNI PRIHODI** | **190.520.440** | **162.944.390** | **187.380.999** | **195.440.920** | **199.843.000** | **115,0** |

Ukupni prihodiu prijedlogu Financijskog plana u 2025. iznose 187.380.999 eura, u 2026. 195.440.920 eura te u 2027. 199.843.000 eura.

U ukupnim prihodima poslovanja najveći udio odnosi se na pomoći iz inozemstva i od subjekata unutar općeg proračuna. Pomoći proračunu iz drugih proračuna i izvanproračunskim korisnicima iznose 144.200.000 eura u 2025., 160.500.000 eura u 2026. i 165.600.000 eura u 2027., u  čemu planirani iznos prihoda iz zajma Europske investicijske banke u 2025.  iznosi  38.800.000 eura, u 2026.  50.000.000 eura te u 2027. 49.100.000 eura.

Iz zajma Europske investicijske banke planira se financiranje 11 elektrodizelskih motornih vlakova za daljinski promet, 4 baterijska vlaka za splitsko i istarsko područje te 4 elektrobaterijska vlaka za relacije Zagreb – Krapina i Zagreb – Bjelovar. Nadalje, planira se financiranje dokumentacije za izgradnju Tehničko-logističkog centra Zagreb uključivo obnovu radionice za održavanje željezničkih vozila u Splitu, izgradnja punionica za baterijske vlakove na lokacijama Lupoglav i Požega (Velika), nadogradnja stabilnih energetskih priključaka alternativnim izvorom energije te dovršetak projekta nabave dva baterijska vlaka i šest stabilnih energetskih priključaka za punjenje pogonskih baterija u kolodvorima Split, Osijek, Varaždin, Bjelovar, Virovitica i Pula.

Sredstva za financiranje EU projekata i programa sastoje se od tekućih i kapitalnih pomoći na temelju prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći institucija i tijela EU-a. Planirani iznos pomoći na temelju prijenosa EU sredstava iznosi 9.618.368 eura u 2025. te 3.382.000 eura u 2026. godini.

Ostali planirani prihodi sastoje se od:

-      prihoda od financijske imovine u iznosu od 140.000 eura u 2025., 2026. i 2027. godini

-      prihoda od nefinancijske imovine u iznosu od 7.426.255 eura, 4.934.920 eura u 2026. i 6.483.000 eura u 2027. godini

-      prihoda od prodaje proizvoda i robe te pruženih usluga u iznosu od 25.821.000 eura, 26.434.000 eura u 2026. i 27.570.000 eura u 2027. godini.

Prihodi od prodaje nefinancijske imovine (prihodi od prodaje neaktivnih prijevoznih sredstava) planirani su u iznosu od 50.000 eura u 2025., 2026. i 2027. godini.

**RASHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| RASHODI POSLOVANJA | 99.478.663 | 121.668.192 | 131.248.015 | 131.821.639 | 140.482.640 | 107,9 |
| RASHODI ZA NABAVU NEFINANCIJSKE IMOVINE | 93.431.086 | 37.879.314 | 76.273.328 | 62.979.434 | 60.122.831 | 201,4 |
| **UKUPNI RASHODI** | **192.909.749** | **159.547.506** | **207.521.343** | **194.801.073** | **200.605.471** | **130,1** |

U prijedlogu Financijskog plana ukupni rashodi za 2025. iznose 207.521.343 eura, 194.801.073 eura u 2026. godini i 200.605.471 euro u 2027. godini.

Rashodi za zaposlene u 2025. iznose 54.692.292 eura, a odnose se na bruto plaće u iznosu od 41.198.177 eura, doprinose za mirovinsko i zdravstveno osiguranje u iznosu od 8.643.000 eura i ostale rashode za zaposlene u iznosu od 4.851.115 eura. Rashodi za zaposlene u 2026. iznose 56.236.115 eura, dok 2027. godine iznose 58.827.115 eura.

Materijalni rashodi iznose 71.486.223 eura, a odnose se na naknade troškova zaposlenima u iznosu od 1.793.886 eura, rashode za materijal i energiju u iznosu od 16.854.902 eura, rashode za usluge u iznosu od 48.808.624 eura, naknade troškova osobama izvan radnog odnosa u iznosu od 110.925 eura i ostale nespomenute rashode poslovanja u iznosu od 3.917.886 eura. Materijalni rashodi u 2026. iznose 70.736.024 eura te u 2027. 76.956.647 eura.

Financijski rashodi u 2025. iznose 3.884.000 eura, a odnose se na kamate za primljene kredite i zajmove u iznosu od 3.000.000 eura i ostale financijske rashode u iznosu od 884.000 eura. Financijski rashodi u 2026. i 2027.  iznose 3.564.000 eura.

Rashodi za donacije, kazne, naknade šteta i kapitalne pomoći u 2025. iznose 1.185.500 eura, od čega se najveći dio odnosi na naknade šteta pravnim i fizičkim osobama (1.170.500 eura). Rashodi za donacije, kazne, naknade šteta i kapitalne pomoći u 2026. iznose 1.285.500 eura te u 2027. 1.134.878 eura.

 Rashodi za nabavu nefinancijske imovine u 2025. iznose 76.273.328 eura, a čine ih:

-      rashodi za nabavu proizvedene dugotrajne imovine u iznosu od 66.528.312 eura koji se odnose na nabavu novih vlakova u iznosu od 64.162.312 eura, prijevozna sredstva u cestovnom prometu u iznosu od 95.000 eura i ulaganja u računalne programe u iznosu od 2.271.000 eura.

-      rashodi za dodatna ulaganja na nefinancijskoj imovini u iznosu od 9.745.016 eura koji se odnose na dodatna ulaganja na građevinskim objektima (5.440.016 eura), ulaganja u postojeći vozni park (3.000.000 eura) te ulaganja u nefinancijsku imovinu u iznosu od 1.305.000 eura.

Rashodi za nabavu nefinancijske imovine u 2026. iznose 62.979.434 eura te u 2027. 60.122.831 euro.

**UKUPNI VIŠAK/MANJAK**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| UKUPNI PRIHODI | 190.520.440 | 162.944.390 | 187.380.999 | 195.440.920 | 199.843.000 | 115,0 |
| UKUPNI RASHODI | 192.909.749 | 159.547.506 | 207.521.343 | 194.801.073 | 200.605.471 | 130,1 |
| **RAZLIKA - VIŠAK/MANJAK** | **-2.389.309** | **3.396.884** | **-20.140.344** | **639.847** | **-762.471** | **-592,9** |

Prijedlogom financijskog plana HŽ Putničkog prijevoza za 2025. godinu i projekcijama za 2026. i 2027. godinu projicirani su ukupni prihodi i rashodi koji rezultiraju manjkom od 20.140.344 eura u 2025. godini, viškom od 639.847 eura u 2026. i manjkom od 762.471 euro u 2027. godini.

**RAČUN FINANCIRANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| PRIMICI OD FINANCIJSKE IMOVINE I ZADUŽIVANJA | 9.696.178 | 0 | 27.170.016 | 6.404.984 | 7.750.000 |  |
| IZDACI ZA FINANCIJSKU IMOVINU I OTPLATE ZAJMOVA | 7.009.494 | 7.047.581 | 7.012.000 | 7.012.000 | 7.012.000 | 99,5 |
| **RAZLIKA PRIMITAKA I IZDATAKA** | **2.686.685** | **-7.047.581** | **20.158.016** | **-607.016** | **738.000** | **-286,0** |
| PRIJENOS SREDSTAVA IZ PRETHODNE GODINE | 3.353.321 | 3.650.697 | 0 | 17.672 | 50.503 |  |
| PRIJENOS SREDSTAVA U SLJEDEĆU GODINU | -3.650.697 | 0 | -17.672 | -50.503 | -26.032 |  |
| **NETO FINANCIRANJE** | **2.389.309** | **-3.396.884** | **20.140.344** | **-639.847** | **762.471** | **-592,9** |

Planirani primici od financijske imovine i zaduživanja za 2025. godinu iznose 27.170.016 eura, u 2026. 6.404.984 eura te u 2027. 7.750.000 eura i odnose se na povlačenje sredstava iz zajmova međunarodnih organizacija.

Kako bi HŽ Putnički prijevoz omogućio nesmetano odvijanje voznog reda na temelju PSO ugovora, koji je potpisan s Ministarstvom mora, prometa i infrastrukture, neophodno je osigurati potreban broj vozila za odvijanje prometa te obnoviti radionice za održavanje željezničkih vozila.

Izuzev novih vlakova, željeznička vozila stara su preko 40 godina, a radionice, koje su u funkciji više od 50 godina, nisu adekvatne za udovoljavanje potreba za održavanjem zbog čega je neophodna njihova obnova.

S obzirom da će do kraja 2027. HŽPP raspolagati s 83 nova vlaka (uključivo 3 prototipa iz 2010. i 2011.), potrebno je osigurati dovoljan broj vozila i za klasične kompozicije vlakova (lokomotiva + vagon) te su neophodna daljnja ulaganja u obnovu električnih lokomotiva i obnovu radionica za održavanje u Koprivnici, Osijeku, Puli, Splitu, Varaždinu, Vinkovcima i Solinu.

Nastavno na navedeno, za obnovu 8 električnih lokomotiva serije 1142 i obnovu objekata za održavanje željezničkih vozila u Koprivnici, Osijeku, Puli, Splitu, Varaždinu, Vinkovcima i Solinu planira se u 2025. povući 5.470.016 eura od novog kreditnog zaduženja u iznosu 24.000.000 eura na koje je Vlada Republike Hrvatske dala suglasnost. Također u 2025. očekuje se povlačenje 21.700.000 eura iz postojećeg zajma EUROFIMA-e za plaćanje 7 dizel-električnih motornih vlakova.

Planirani izdaci za otplatu glavnice primljenih kredita i zajmova u 2025. godini iznose 7.012.000 eura i odnose se na otplatu glavnice primljenih kredita od kreditnih institucija u javnom sektoru u iznosu od 3.852.000 eura i otplate glavnice primljenih zajmova međunarodnih organizacija u iznosu od 3.160.000 eura.

Planirani izdaci za otplatu glavnice primljenih kredita i zajmova u 2026. te u 2027. iznose 7.012.000 eura.

Prijenos sredstava iz 2025. u 2026. godinu planiran je u iznosu od 17.672 eura.

**UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2023.** | **Stanje obveza na dan 30.06.2024.** |
| UKUPNE OBVEZE | 141.656.039 | 157.878.079 |
| DOSPJELE OBVEZE | 65.834 | 30.844.710 |

**POSEBNI DIO**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| 009 HŽ PUTNIČKI PRIJEVOZ | 199.919.242 | 166.595.087 | 214.533.343 | 201.813.073 | 207.617.471 | 128,8 |

**9000 ADMINISTRATIVNO UPRAVLJANJE I OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| 9000 | 97.181.470 | 119.168.192 | 128.248.015 | 128.821.639 | 137.482.640 | 107,6 |

**Cilj:** Ojačati učinkovitost poslovanja HŽ Putničkog prijevoza kroz povećanje produktivnosti, optimizaciju rashoda poslovanja, te ulaganjima u opremanje, informatizaciju i poslovne zgrade.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Smanjenje vremena obrade dokumenta | Kroz obuku djelatnika za korištenje novog sustava očekuje se postići smanjenje vremena potrebnog za obradu dokumenata | broj sati | 3,0 | HŽPP | 1,5 | 1,0 | 1,0 |

**A900000 ADMINISTRACIJA I UPRAVLJANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| A900000 | 97.181.470 | 119.168.192 | 128.248.015 | 128.821.639 | 137.482.640 | 107,6 |

U sklopu ove aktivnosti planirani su rashodi neophodni za obavljanje redovne djelatnosti HŽ Putničkog prijevoza, a obuhvaćaju rashode za zaposlene, materijalne rashode, financijske rashode i rashode za donacije, kazne, naknade šteta i kapitalne pomoći. U 2025. godini rashodi za administraciju i upravljanje iznose 128.248.015 eura, od čega se 42,65% odnosi na rashode za zaposlene, 55,74% na materijalne rashode, 0,69% na financijske rashode te 0,92% na rashode za donacije, kazne, naknade šteta i kapitalne pomoći.

U 2026. godini udio rashoda za zaposlene iznosi 43,65%, materijalnih rashoda 54,91%, financijskih rashoda 0,44% te rashoda za donacije, kazne, naknade šteta i kapitalne pomoći 1,0%. U 2027. godini udio rashoda za zaposlene iznosi 42,79%, materijalnih rashoda 55,98%, financijskih rashoda 0,41% te rashoda za donacije, kazne, naknade šteta i kapitalne pomoći 0,83%. Unutar skupine materijalni rashodi najznačajniji udio odnosi se na tekuće i investicijsko održavanje građevinskih objekata, opreme i prijevoznih sredstava, nabavku licenci, rashode za računalne usluge te ostale usluge koje uključuju usluge čišćenja i čuvanja imovine. Aktivnost se financira iz vlastitih sredstava.

**9001 SERVISIRANJE UNUTARNJEG DUGA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| 9001 | 9.306.686 | 9.547.581 | 10.012.000 | 10.012.000 | 10.012.000 | 104,9 |

**Cilj:** Pravovremena otplata dospijeća obveza po zaduživanju

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Održivost duga | Uredno servisiranje obveza po zaduživanju | % | 100,0 | HŽPP | 100,0 | 100,0 | 100,0 |

**A900001 ZAJMOVI OD TUZEMNIH BANAKA I OSTALIH FINANCIJSKIH INSTITUCIJA U JAVNOM SEKTORU I IZVAN JAVNOG SEKTORA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| A900001 | 9.306.686 | 9.547.581 | 10.012.000 | 10.012.000 | 10.012.000 | 104,9 |

Rashodi i izdaci po ovoj osnovi odnose se na kamate te otplatu glavnice primljenih kredita i zajmova vezanih uz nabavu novih motornih vlakova, investicije u postojeći vozni park i radionice za održavanje željezničkih vozila.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Izvršenje obveza prema ugovornim rokovima | Pravovremeno izvršenje ugovornih obveza | % | 100,0 | HŽPP | 100,0 | 100,0 | 100,0 |

**9002 PROGRAM ULAGANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| 9002 | 93.431.086 | 37.879.314 | 76.273.328 | 62.979.434 | 60.122.831 | 201,4 |

**Cilj:** Povećati kvalitetu prijevozne usluge

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Smanjenje broja reklamacija | Kvalitetnija prijevozna usluga rezultirat će smanjenjem broja reklamacija korisnika prijevoza | Broj reklamacija | 7500,0 | HŽPP | 6000,0 | 5500,0 | 5000,0 |

**K900000 NABAVA NOVIH PRIJEVOZNIH SREDSTAVA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| K900000 | 91.759.652 | 33.413.229 | 64.257.312 | 43.097.184 | 44.489.231 | 192,3 |

U 2025. planiran je odljev sredstava u iznosu od 64.257.312 eura. Od toga se 31.883.242 eura odnosi na avans za nabavu 4 baterijska motorna vlaka, 4 elektro baterijska motorna vlaka te 5 elektrodizelskih motornih vlakova (uključivo dijelovi za agregatnu zamjenu). Nadalje, 3.711.347 eura odnosi se na razliku sredstava za dovršetak projekta nabave 1 baterijskog i 1 elektrobaterijskog vlaka te punionica koji su financirani iz Nacionalnog plana oporavka i otpornosti. Planirani odljev sredstava u 2026. za 6 elektrodizelskih motornih vlakova iznosi 43.002.184 eura, dok je u 2027. planirano 44.381.424 eura za 5 elektrodizelskih motornih vlakova (uključivo dijelovi za agregatnu zamjenu) i 2 baterijska vlaka.

Nabava novih motornih vlakova prioritet je HŽ Putničkog prijevoza s obzirom da je postojeći vozni park prosječno star više od 40 godina i neadekvatan za pružanje kvalitetne usluge, izuzev 61 novog motornog vlaka. Do kraja 2025. očekuje se daljnja isporuka 2 baterijska vlaka i 7 dizel-električnih motornih vlakova. Nabavom novih motornih vlakova ostvaruje se važan iskorak u povećanju sigurnosti i postizanju konkurentnosti na prijevoznom tržištu, što uz ostale investicije znatno pridonosi ostvarenju utvrđenih strateških ciljeva.

Daljnjom realizacijom nabave novih motornih vlakova HŽPP će u svoj vozni park uvrstiti:

-      2025. - 7 dizel-električnih motornih vlakova koji se financiraju iz EUROFIMA-e , 1 baterijski i 1 elektro baterijski vlak koji se financiraju iz NPOO

-      2026. - 6  elektrodizelskih motornih vlakova koji se financiraju iz zajma EIB

-      2027. – 2 baterijska vlaka te 5 elektrodizelskih motornih vlakova koji se financiraju iz zajma EIB.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Broj putnika | Pružanje kvalitetne usluge dovest će do povećanja broja putnika u odnosu na ostale oblike prijevoza na području RH | Broj putnika u tisućama | 20500,0 | HŽPP | 24009,0 | 24734,0 | 26003,0 |
| Broj novih vlakova | Zamjena voznog parka prosječne starosti preko 40 godina novim motornim vlakovima | Broj vlakova | 57,0 | HŽPP | 70,0 | 76,0 | 83,0 |

**K900001 INVESTICIJE U PRIJEVOZNE KAPACITETE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| K900001 | 635.621 | 2.911.085 | 3.000.000 | 1.875.000 | 1.750.000 | 103,1 |

U 2025. planirana ulaganja u postojeći vozni park iznose 3.000.000 eura. Projekcija za 2026. iznosi 1.875.000 eura, a za 2027. 1.750.000 eura.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Broj kvarova voznog parka | Smanjenje broja kvarova voznog parka dovest će do podizanja razine pouzdanosti voznog parka | Broj kvarova | 515,0 | HŽPP | 430,0 | 400,0 | 390,0 |

**K900002 INVESTICIJE ZA INFORMATIZACIJU SUSTAVA I GRAĐEVINSKE OBJEKTE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2023.** | **Plan 2024.** | **Plan 2025.** | **Plan 2026.** | **Plan 2027.** | **Indeks 2025./2024.** |
| K900002 | 1.035.813 | 1.555.000 | 9.016.016 | 18.007.250 | 13.883.600 | 579,8 |

U 2025. planirana ulaganja u informatizaciju sustava iznose 2.271.000 eura, ulaganja na građevinskim objektima  5.440.016 eura, a 1.305.000 eura iznose ulaganja za ostalu nefinancijsku imovinu. Projekcija za 2026. uključuje 7.713.085 eura za informatizaciju sustava, 9.294.165 eura za građevinske objekte i 1.000.000 eura za ostalu nefinancijsku imovinu, a za 2027. 2.283.600 eura za informatizaciju, 8.200.000 eura za građevinske objekte te 3.400.000 eura za ostalu nefinancijsku imovinu.

Najznačajniji projekti programa informatizacije sustava su nadogradnja informatičkog i prodajnog sustava te modernizacija vlakova s informatičkim sustavom koji se financiraju iz Nacionalnog plana oporavka i otpornosti (NPOO) u iznosu od 2.271.000 eura u 2025. te u iznosu od 3.382.000 eura u 2026. godini. Projektom će se osigurati novi sustav prodaje, ugradnja GPS opreme i sustava za praćenje položaja vlakova u realnom vremenu, ugradnja modernog WIFI sustava u vlakove te uvođenje  sustava za nadzor kibernetičkih prijetnji u realnom vremenu.

Ulaganja na građevinskim objektima uključuju izradu dokumentacije za Tehničko-logistički centar Zagreb, što se planira financirati iz zajma Europske investicijske banke,  te  ulaganja u postojeće radionice za održavanje željezničkih vozila u Koprivnici, Osijeku, Puli, Varaždinu, Vinkovcima i Splitu, što se planira financirati iz EUROFIMA-e.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Broj vozila sa ugrađenim GPS sustavom | Modernizacija vlakova uvođenjem GPS sustava | Broj vozila | 77,0 | HŽPP | 123,0 | 174,0 | 189,0 |